Na temelju članka 17. stavka 1., članka 289. Zakona o socijalnoj skrbi („Narodne novine“ broj: 18/22, 46/22, 119/22 i 71/23) i članka 40. Statuta Grada Koprivnice (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na \_\_\_. sjednici održanoj \_\_\_\_.10.2023. godine, donijelo je

**ODLUKU**

**o izmjenama i dopunama Oduke o socijalnoj zaštiti**

**građana Grada Koprivnice**

**Članak 1.**

U Odluci o socijalnoj zaštiti građana Grada Koprivnice („Glasnik Grada Koprivnice“ broj 1/22, 3/22 i 8/22) (u daljnjem tekstu: Odluka) u članku 7. stavku 1. te cijelom tekstu Odluke riječ: “euro“ zamjenjuje se riječju: „EUR“.

U točki a) brojka: „160,00“ zamjenjuje se brojkom: „300,00“.

U točki b) brojka: „226,00“ zamjenjuje se brojkom: „400,00“.

U točki c) brojka: „332,00“ zamjenjuje se brojkom: „500,00“.

U točki d) brojka: „67,00“ zamjenjuje se brojkom: „100,00“.

**Članak 2.**

U članku 17. stavku 1. točki 6. riječ: „liječenja“ zamjenjuje se riječima: „zdravstvenih potreba“.

**Članak 3.**

U članku 21. stavak 1. mijenja se i glasi:

„Pravo na pomoć za podmirenje troškova najamnine mogu ostvariti korisnici u iznosu ugovorene najamnine, a najviše kako slijedi:

1. samac – 100 EUR mjesečno,
2. dvočlano kućanstvo – 150,00 EUR mjesečno,
3. višečlano kućanstvo – 200,00 EUR mjesečno.“

**Članak 4.**

U članku 31. stavku 2. brojka: „346,00“ zamjenjuje se brojkom: „400,00“.

U stavku 3. brojka: “346,00“ zamjenjuje se brojkom:“400,00“, a brojka:“518,00“ zamjenjuje se brojkom: „600,00“.

**Članak 5.**

Iza članka 37. dodaje se članak 37.a i glasi:

„Pravo na pomoć za podmirenje troškova polaženja poludnevnog ili dnevnog odgojno-obrazovno-rehabilitacijskog programa za djecu predškolske dobi s teškoćama u razvoju, u specijaliziranim ustanovama, može se ostvariti u visini 100% troškova, ukoliko se odgovarajuće stručne usluge ne mogu pružiti u okviru redovnog odgojno-obrazovnog programa za djecu predškolske dobi s teškoćama u razvoju na području Grada Koprivnice. Navedeno pravo sufinancira se temeljem ugovora sa specijaliziranim ustanovama“

**Članak 6.**

U članku 40. stavku 1. iza riječi: „koji“ dodaju se riječi: „ne mogu navedeno pravo ostvariti po nekoj drugoj osnovi i“.

**Članak 7.**

U članku 42. brojka: „39,82“ zamjenjuje se brojkom: „50,00“.

**Članak 8.**

U članku 43. stavku 1. iza broja: „8.“ dodaju se riječi: „točaka a) i d)“.

U stavku 1. točki b) podtočki 6. riječi: „ortopedskog pomagala“ zamjenjuju se riječima: „medicinske opreme i pomagala“.

U stavku 1. točki b) podtočka 11. se briše.

Stavak 2. briše se.

**Članak 9.**

Iza članka 43. dodaje se članak 43.a koji glasi:

Članak 43.a

„Iznimno od članka 8. i članka 43. stavka 1. točke a) ove Odluke, pravo na jednokratnu pomoć u novcu ili naravi mogu ostvariti korisnici u svrhu podmirenja troškova korištenja usluga (re)habilitacije i socijalne integracije djece s teškoćama u razvoju, temeljem preporuke nadležnog liječnika, rehabilitatora ili druge stručne osobe, o nužnosti korištenja odgovarajućih usluga (re)habilitacije ili socijalne integracije, koje im ne mogu biti pružene u nadležnim ustanovama na području Grada Koprivnice.

Jednokratna pomoć iz stavka 1. točke a) odobrena u novcu uplaćuje se na račun korisnika, kao nadoknada stvarno podmirenih troškova, dokazanih ispostavljenim računima nadležnih pružatelja usluga.“

**Članak 10.**

U članku 44. stavku 1. brojka:“531,00“ zamjenjuje se brojkom: „750,00“.

U stavku 2. iza riječi: „članka,“ dodaju se riječi: “korisnicima iz članka 43.a ove Odluke,“, a brojka:“1.328,00“ zamjenjuje se brojkom: „1.500,00“.

Dodaje se stavak 5. koji glasi:

„Iznimno od stavka 2. ovog članka, u slučaju potrebe zbrinjavanja korisnika u riziku od beskućništva, obiteljskog nasilja, ugroženosti zdravlja i života, te drugih nepovoljnih okolnosti, aktom gradonačelnika, na prijedlog pročelnika upravnog odjela, može se odobriti jednokratna pomoć u iznosu koji podmiruje potrebu korisnika, a najviše do 10.000,00 EUR.“

**Članak 11.**

U odjeljku IV. točki 6. riječ: „liječenja“ zamjenjuje se riječima: „zdravstvenih potreba“.

**Članak 12.**

U članku 45. stavku 1. riječ: „liječenja“ zamjenjuje se riječima: „zdravstvenih potreba koje je potrebno utvrditi posebnim postupkom“, a riječi „teško narušenog zdravlja“ se brišu.

U točki a) riječi: „utvrđen nužan oblik liječenja (način i ustanova)“ zamjenjuju se riječima: “utvrđena zdravstvena potreba“.

U točki b) riječ: „liječenja“ zamjenjuju se riječima: “utvrđene zdravstvene potrebe“.

U točki c) riječ: „liječenja“ zamjenjuje se riječima :“zdravstvenih potreba“, a brojka: 664,00“ zamjenjuje se brojkom :“700,00“.

Stavak 2. mijenja se i glasi:

„Pod pojmom zdravstvene potrebe, u smislu stavka 1. ovog članka, podrazumijeva se dijagnosticiranje, medicinski zahvati, terapija, rehabilitacija te određena medicinska oprema i pomagala.“

Dodaje se stavak 3. koji glasi:

„Iznimno od stavka 1. točke c) ovog članka, može se odobriti pomoć za podmirenje troškova medicinski potpomognute oplodnje.“

**Članak 13**.

U članku 46. stavak 1. mijenja se i glasi:

„Pravo na pomoć za podmirenje troškova zdravstvenih potreba iz stavka 1. može odobriti gradonačelnik Grada Koprivnice u novcu ili naravi, temeljem prethodno provedenog ispitnog postupka i prijedloga posebnog povjerenstva koje utvrđuje zdravstvenu potrebu.“

U stavku 3. riječi: „troškova liječenja“ zamjenjuju se riječima: “zdravstvenih potreba“, a brojka: “3.982,00“ zamjenjuje se brojkom: 4.000,00“.

**Članak 14.**

U članku 47. stavku 1. točke b) i c) mijenjaju se i glase:

„b) osobama privremeno otežanog kretanja uslijed ozljeda i oštećenja lokomotornog sustava, za vrijeme liječenja,

c) osobama kojima je dijagnosticirana onkološka bolest, za vrijeme liječenja.“

U stavku 3. brišu se riječi: „iz socijalne skrbi“.

**Članak 15.**

U članku 48. stavak 1. mijenja se i glasi:

„Usluge prijevoza mogu se koristiti kako slijedi:

1. prema potrebi – u svrhu podmirenja zdravstvenih potreba i korištenja usluga nadležne udruge,
2. dva puta tjedno – u svrhu odlaska u nabavku nužnih namirnica i higijenskih potrepština,
3. jednom tjedno – u svrhu podmirenja ostalih potreba koje doprinose socijalnoj integraciji osoba narušenog zdravlja, poput posjeta prijatelja, rodbine, odlaska frizeru i drugo.“

**Članak 16.**

U nazivu V. odjeljka brišu se riječi „iz socijalne skrbi“.

**Članak 17.**

U članku 54. stavku 2. iza broja „11.“ dodaju se riječi: „ te člankom 37.a“.

**Članak 18.**

Ova Odluka o izmjenama i dopunama Oduke o socijalnoj zaštiti građana Grada Koprivnice stupa na snagu osmog dana od dana objave u „Glasniku Grada Koprivnice“, osim odredaba članaka 1., 3., 4., 7. i članka 10. stavka 1. koji stupaju na snagu 01.01.2024. godine.

GRADSKO VIJEĆE

GRADA KOPRIVNICE

KLASA: 550-01/22-01/0002

URBROJ:

Koprivnica, 10.2023.

PREDSJEDNIK:

Ivan Pal, prof.

**OBRAZLOŽENJE**

**I. Zakonska osnova**

Pravna osnova za donošenje Odluke o izmjenama i dopunama Odluke o socijalnoj zaštiti građana Grada Koprivnice („Glasnik Grada Koprivnice“ broj 1/22, 3/22 i 8/22) (u daljnjem tekstu: Odluka) sadržana je u odredbi članka 17. stavka 1. i odredbi članka 289. Zakona o socijalnoj skrbi („Narodne novine“ broj: 18/22, 46/22 i 119/22) kojima je propisano da jedinice lokalne samouprave, između ostalih, obavljaju djelatnost socijalne skrbi i da su dužne osigurati sredstva za obavljanje socijalne skrbi, te u odredbi članka 40. Statuta Grada Koprivnica (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18, 2/20 i 1/21) prema kojem Gradsko vijeće donosi Odluke i druge opće akte kojima se uređuju pitanja iz samoupravnog djelokruga Grada Koprivnice.

**II. Ocjena stanja i osnovna pitanja koja se uređuju aktom i objašnjenje pojedinih odredbi**

Radi povećanja troškova podmirenja svakodnevnih životnih potreba, Odlukom o izmjenama i dopunama Odluke o socijalnoj zaštiti građana Grada Koprivnice, za prosječno 66% povećani su osnovni cenzusi za ostvarivanje prava na podmirenje troškova stanovanja, pomoći u prehrani, odgoja i obrazovanja djece predškolske dobi, korištenja usluge dadilje i prehrane u školskoj kuhinji, kao i za ostvarivanje prava na novčanu potporu za pohađanje srednje škole.

Pravo na pomoć za podmirenje troškova liječenja zamjenjuje se pravom na pomoć za podmirenje troškova zdravstvenih potreba, obzirom da iskazane potrebe građana nadilaze samo liječenje i obuhvaćaju širi krug zdravstvenih potreba.

Člankom 3. iznosi pomoći za podmirenje podstanarskih najamnina prosječno se povećavaju za 85%.

Člankom 4. povećani su cenzusi za ostvarivanje prava na pružanje usluge i podmirenje troškova usluge pomoći u kući za 16%.

Člankom 5. je omogućeno financiranje troškova polaženja poludnevnog ili dnevnog odgojno-obrazovno-rehabilitacijskog programa za djecu predškolske dobi s teškoćama u razvoju, u specijaliziranim ustanovama koje pružaju usluge koje ne mogu prućiti ustanove na području Grada Koprivnice.

Obzirom na različite mogućnosti sufinanciranja troškova prehrane u školskoj kuhinji, člankom 6. ove Odluke definirano je da pravo na pomoć za podmirenje troškova prehrane u školskoj kuhinji mogu ostvariti samo učenici koji to pravo ne mogu ostvariti po nekoj drugoj osnovi.

Člankom 7. ove Odluke iznos novčane potpore za pohađanje srednje škole povećan je za 25,6 %.

Člancima 8. i 9. ove Odluke, mijenjaju se i dopunjuju odredbe o odobrenju jednokratne pomoći. Iz uvjeta ostvarivanja prava temeljem prihoda kućanstva, propisanih člankom 8. Odluke o socijalnoj zaštiti građana Grada Koprivnice, izuzimaju se samo odredbe koje se odnose na posjedovanje stambenih nekretnina i osobnih automobila, a sve ostale odredbe navedenog članka koje se odnose na drugu imovinu te ostvarivanje prihoda i uzdržavanja po drugim osnovama, primjenjuju se i prigodom ostvarivanja prava na jednokratnu pomoć. Temeljem iskazanih potreba građana, mijenja se odredba kojom se omogućuje odobrenje jednokratne pomoći za podmirenje troškova nabave ortopedskih pomagala i propisuje se mogućnost odobrenja jednokratne pomoći za podmirenje troškova nabave medicinske opreme i pomagala.

Člankom 10. povećava se iznos do kojeg se može odobriti jednokratna pomoći i omogućuje se odobrenje jednokratne pomoći aktom gradonačelnika u uvećanom iznosu, u određenim veoma rizičnim situacijama po korisnika.

Člankom 12. i 13. jasnije je određen postupak ostvarivanja prava na podmirenje zdravstvenih potreba, povećan cenzus za ostvarivanje navedenog prava i iznos do kojeg se može odobriti navedena pomoć, a troškovi medicinski potpomognute oplodnje se izuzimaju od uvjeta prihoda kućanstva.

Člankom 15. jasnije su propisani uvjeti ostvarivanja prava na pomoć za podmirenje troškova prijevoza osoba narušenog zdravlja i učestalost korištenja navedene usluge.

Člankom 16. ove Odluke postiže se ujednačenost termina „korisnik“ u cijeloj Odluci o socijalnoj zaštiti građana Grada Koprivnice.

Člankom 17. propisana je nadležnost u postupku ostvarivanja prava na financiranje troškova polaženja poludnevnog ili dnevnog odgojno-obrazovno-rehabilitacijskog programa za djecu predškolske dobi s teškoćama u razvoju, u specijaliziranim ustanovama.

U članku 18. propisano je gdje će Odluka biti objavljena i kada stupa na snagu.

**III. Potrebna sredstva za provedbu akta**

Troškovi provedbe ove Odluke bit će podmireni sredstvima planiranim u Proračunu Grada Koprivnice za 2023. godinu, u okviru sljedećih aktivnosti:

Aktivnost A301536, Naknade za troškove stanovanja,

Aktivnost A301535, Pomoć za podmirenje troškova djeteta za pohađanje dječjeg vrtića DV

„Tratinčica“,

Aktivnost A301534, Pomoć za podmirenje troškova prehrane učenika u osnovnim školama,

Aktivnost A301521, Pomoć za ogrjev,

Aktivnost A301606, Pravo na podmirenje troškova pomoći u prehrani,

Aktivnost A301509, Pružanje usluge i podmirenje troškova usluge pomoći u kući,

Aktivnost A301512, Pomoć za podmirenje troškova djeteta za pohađanje dječjeg vrtića i boravka

kod dadilja,

Aktivnost A301522, Ostale škole – školska kuhinja,

Aktivnost A301529, Novčana potpora za pohađanje srednje škole,

Aktivnost A301532, Jednokratne pomoći po zaključku gradonačelnika,

Aktivnost A301603, Sufinanciranje troškova liječenja.

Slijedom navedenog, predlaže se Gradskom vijeću Grada Koprivnice donošenje Odluke o izmjenama i dopunama Odluke o socijalnoj zaštiti građana Grada Koprivnice, kao u predloženom tekstu.

Nositelj izrade: Predlagatelj akta:

Upravni odjel za društvene djelatnosti:

PROČELNICA: GRADONAČELNIK:

Ana Mlinarić, dipl. soc. radnica Mišel Jakšić, dipl. oec.